DA besorg oor gevaarlike bende in Mamelodi(Argieffoto: Kent Williamson) Die Boko Haram-bende in Mamelodi in Pretoria hou ŉ ernstige gevaar in vir die gemeenskap, en tog doen die LUR vir gemeenskapsveiligheid, Faith Mazibuko, nie genoeg om die geweld en misdadigheid van dié bende hok te slaan nie, meen die Demokratiese Alliansie. Michael Shackleton, die DA se skadu-LUR vir gemeenskapsveiligheid, het gesê die Boko Haram loop rond met vuurwapens, plunder winkels en beroof inwoners. “Hulle raak ook al hoe meer betrokke by die kaping van kontrakte vir gemeenskapsprojekte. Hulle het nou druk geplaas op die kontrakteur wat aangestel is om die Mamelodi-Wes-begraafplaas skoon te maak, sodat hy sal onttrek en hulle die kontrak kan oorneem.” Shackleton sê die Boko Haram het ook in 2019 op die Mamelodi Hostels toegeslaan, inwoners geterroriseer en hulle uitgesit sodat die bende hul intrek kon neem. “Ondanks herhaaldelike klagtes wat by die Mamelodi-polisiestasie teen die bende aanhangig gemaak word deur die gemeenskapspolisiëringsforum en inwoners van die hostel, word niks gedoen om hul bewind van terreur te beëindig nie.” Mazibuko het reageer op die DA se geskrewe vrae in die Gautengse wetgewer. Volgens haar is vyf sake van sakeroof, wat met die Boko Haram verbind word, oopgemaak en twee bendelede is in 2019 in hegtenis geneem. Sy het gesê ŉ taakspan is deur die Tshwane-distrik aangestel om ondersoek in te stel en misdaad te monitor wat met die bende verband hou. “Die feit dat die bende steeds inwoners terroriseer dui duidelik daarop dat die taakspan onsuksesvol is en daar is ŉ dringende behoefte aan doeltreffende ingryping,” het Shackleton bygevoeg. “Dit is die verantwoordelikheid van die SAPD om die veiligheid van ons inwoners te verseker en sulke misdade te voorkom.” Die DA doen ŉ beroep op Mazibuko en die Gautengse polisiekommissaris, lt.genl. Elias Mawela, om dringende maatreëls in te stel om die geweld en misdadigheid van die bende hok te slaan.